Rikors ippreżentat fil-5 ta’ Novembru 2021 – Cellnex Telecom u Retevisión I vs Il-Kummissjoni
(Kawża T-715/21)
Lingwa tal-kawża: l-Ispanjol
Partijiet
Rikorrenti: Cellnex Telecom, SA (Madrid, Spanja) u Retevisión I, SA (Madrid) (rappreżentanti: J. Buendía Sierra; A. Lamadrid de Pablo u N. Bayón Fernández, avukati)
Konvenuta: Il-Kummissjoni Ewropea
Talbiet
Ir-rikorrenti jitolbu li l-Qorti Ġenerali jogħġobha:
tiddikjara ammissibbli u tilqa’ l-motivi għal annullament invokati fir-rikorsi tagħhom;
tannulla d-Deċiżjoni tal-Kummissjoni tal-10 ta’ Ġunju 2021 dwar l-għajnuna mill-Istat SA.28599 (C 23/2010) (ex NN 36/2010, ex CP 163/2009) mogħtija minn Spanja għall-estensjoni tat-televiżjoni diġitali terrestri f’żoni remoti u inqas urbanizzati (minbarra f’Castilla La Mancha) 1 ;
tikkundanna lill-Kummissjoni għall-ispejjeż.
Motivi u argumenti prinċipali
Insostenn tar-rikors tagħhom, ir-rikorrenti jinvokaw żewġ motivi.
L-ewwel motiv ibbażat fuq ksur manifest tal-proċedura prevista fl-Artikolu 108(2) TFUE u ksur tad-drittijiet proċedurali mogħtija mid-dritt tal-Unjoni lill-partijiet interessati.
Ir-rikorrenti jallegaw f’dan ir-rigward li dan il-ksur seħħ bl-adozzjoni tad-deċiżjoni kkontestata suġġett tar-rikors mingħajr ma ġiet adottata deċiżjoni ġdida għall-ftuħ ta’ proċedura, u mingħajr ma ġiet emendata d-deċiżjoni għall-ftuħ ta’ proċedura li ppreċediet id-Deċiżjoni tal-2013, u mingħajr ma ġew informati minn qabel dwar l-analiżi preliminari tal-Kummissjoni fil-qasam tal-għażla.
It-tieni motiv ibbażat fuq żball ta’ liġi fl-applikazzjoni tal-Artikolu 107(1) TFUE f’relazzjoni mal-kunċett ta’ għażla, ksur tal-oneru tal-prova u nuqqas ta’ motivazzjoni.
Ir-rikorrenti jallegaw f’dan ir-rigward li l-Kummissjoni tiżbalja fl-analiżi “prinċipali” ta’ għażla tagħha meta ssostni li s-sistema ta’ riferiment hija “il-kundizzjonijiet normali tas-suq li fihom għandhom joperaw l-impriżi”, fejn tinkludi l-impriżi u s-setturi kollha tal-ekonomija. Il-Kummissjoni tiżbalja fl-analiżi “sussidjarja” ta’ għażla tagħha meta ssostni li t-teknoloġiji terrestri u bis-satellita jkunu f’sitwazzjonijiet paragunabbli fil-mument meta jingħata s-sinjal ta’ televiżjoni diġitali lil dik li d-deċiżjoni kkontestata suġġett tar-rikors issejjaħ żona II.
____________
1 ĠU 2021, L 417, p. 1